**Indvielse af Holmegaard Værk  
Fensmark den 8. juni 2020, Jesper Nygård, adm. direktør i Realdania**

Deres Kongelige Højhed.

Kære borgmester. Kære samarbejdspartnere. Kære alle sammen.

Mit navn er Jesper Nygård, og jeg er administrerende direktør i den filantropiske forening Realdania.

Jeg er meget glad for at være her i dag. Det er rigtig dejligt, at vi nu kan samles i en mindre gruppe om en officiel åbning af Holmegaard Værk. Det bliver ikke med stort publikum og Holmegaard-kartofler denne gang – men superdejligt at glasorkesteret har lagt vejen forbi :-)

I må love mig at tage ordentligt revanche, når det igen er muligt at samles til folkefest her i Fensmark. Præcis som da vi startede processen.

I Realdania arbejder vi med at skabe livskvalitet for alle i Danmark. Og det gør vi ved at støtte og styrke de fysiske rammer for danskernes hverdag. Siden 2000 har vi støttet små og store filantropiske projekter i hele landet for omkring 20 milliarder kroner.

Flere af vores projekter handler om at puste liv i kulturarven, så historiske bygninger får nye funktioner, der er til gavn for lokalsamfundet.

I Realdania vil vi gerne støtte, at historiske bygninger bliver en del af vores fælles hverdagsliv. At gamle fabrikker og industrianlæg får nyt indhold til gavn for så mange mennesker som muligt. På Holmegaard Værk vil turister, lokale børn og voksne, kunsthåndværkere og naturelskere mødes fra nu af. Området hér bliver et nyt kreativt knudepunkt for mennesker i alle aldre.

**En fælles historie**

Holmegaard Værk er en del af vores fælles historie. Tørvemosen og industrianlægget er en vigtig fortælling om, hvem vi er, og hvor vi kommer fra – en historie, der rækker så langt tilbage som til jægerstenalderen. Og til industrialiseringens begyndelse i Danmark.

Lige siden jeg var her første gang, har jeg glædet mig til at se det gamle industrianlæg få nyt liv. Og det er virkelig fantastisk at se, hvordan Holmegaard Værk bærer både historien og kunsthåndværket ind i fremtiden.

De store værkstedsovne er Holmegaards hjertekammer. Først for glasarbejdere med sved på panden gennem næsten 200 år. Nu for de mange gæster der vil opleve glaskunsthåndværk med både hoved og hænder.

**Hverdag og fest**

Holmegaard var en by i byen. Et miniaturesamfund og et arbejdsfællesskab. En helhed med både skole, kro og kapel. Og de mange kulørte glas fortæller samtidig en farverig kulturhistorie om os danskere til hverdag og fest.

Jacob E. Bang var Holmegaards første designer og blev ansat på glasværket i 1920’erne. Han ville give glas til folket. Faktisk kan man sige, at han demokratiserede et kunsthåndværk, som på det tidspunkt kun var forbeholdt de få.

Stubglasset fra slutningen af 1950’erne er et vinglas til hverdagsbrug. Det blev designet af Grethe Meyer og Ibi Trier Mørch i en tid, hvor det blev mere almindeligt at dække pænt op i de danske hjem – også på en grå onsdag uden gæster.

Provenceskålen blev designet af Per Lütken i 1955, men fik sin storhedstid i firserne. Det har jeg i hvert fald fået fortalt. Det giver mening, fordi firserne var et årti, hvor danskerne for alvor fik smag for Sydfrankrig og gerne ville forlænge følelsen af ferie ved middagsbordet.

Ølflasker til Carlsberg har Holmegaard også leveret i stor stil – først var de mundblæste, siden maskinproduceret. Også flasker til køleskabets ketchup og kakaomælk kom her fra Fensmark.

Holmegaard er ganske enkelt håndværk, vi alle sammen har haft i hænderne på et eller andet tidspunkt i vores liv – måske også uden at vide det!

Glas og flasker rummer en vigtig industrifortælling om Danmark, men også en kulturhistorie om succesfuldt dansk design. Her er innovation og inspiration to sider af samme sag. Og det med at bringe nyt liv i et vigtigt historisk kulturmiljø – her bl.a. industrikultur – er lige os. Det er vigtigt for at huske historien – og det er vigtigt for at styrke turismen m.v. – og dermed er det at styrke livskvaliteten gennem det byggede miljø.

**Afrunding**

Jeg vil gerne her til sidst sige en stor tak til Museum Sydøstdanmark for rigtig godt samarbejde. Tak til borgmester i Næstved Kommune Carsten Rasmussen og bestyrelsesformand i Holmegaard Værk, Torben Nielsen.

Også tak til de andre bidragydere: 15. Juni Fonden / Brand af 1848 / Næstved Museums Gavefond / Knud Højgaards Fond / LAG Sydsjælland / A.P. Møller Fonden / Ardagh / Rosendahl Design Group / Sparekassen Sjælland.

En særlig tak skal også lyde til Keld Møller Hansen fra Museum Sydøstdanmark og Kim Christoffersen Dawartz fra Næstved Kommune for ildhu og engagement – at Holmegaard Værk i dag er en realitet er i høj grad jeres fortjeneste.

Tak, fordi vi måtte være med til at genrejse det historiske Holmegaard Værk til ny lokal storhed. Stort tillykke med åbningen. Jeg håber, I får rigtig en god første sæson – dejligt, at I kunne byde de første gæster velkomne den 30. maj 2020.

Tak for ordet.